钦定古今图书集成/明伦汇编/氏族典/第627卷 > 拓跋彦超
## 钦定古今图书集成/明伦汇编/氏族典/第627卷 > 拓跋彦超

按《宋史药元福传》：“灵武节度王令温以汉法治蕃部，
西人苦之，共谋为乱，三族酋长拓跋彦超、石存、乜厮
褒率众攻灵州。令温遣人间道入奏，乃以河阳节度
冯晖镇朔方，召关右兵进讨，以元福将行营骑兵。元
福与晖出威州土桥西，遇彦超兵七千馀，邀晖行李。
元福转战五十里，杀千级，擒三十馀人。又遣部校援”
出令温护送洛下。朔方距威州七百里，无水草，号“旱
海”，师须赍粮以行，至耀德，食尽，比明，行四十里。彦超
众数万，布为三阵，扼要路，据水泉以待晖军，军中大
惧。晖遣人赂以金帛，求和解，彦超许之。使者往复数
四，至日中，列阵如故。元福曰：“彼知我军饥渴，邀我于
险，既许和解，而日中未决，此岂可信哉？欲困我耳。迁
延至暮，则吾党成禽矣。”晖惊曰：“奈何？”元福曰：“彼虽众
而精兵绝少，依西山为阵者是也，馀不足患。元福请
以麾下骑先击西山兵，公但严阵不动，俟敌少却，当
举黄旗为号，举则合势进击，败之必矣。”晖然其策，遂
率众进击，敌众果溃。